Vyf kinder- en jeugboeke om vandeesmaand te verslind | LAPA Uitgewers
Vyf kinder- en jeugboeke om vandeesmaand te verslind
by LAPA Uitgewers on Jun 21st, 2017 Tweet
Die rooikop, die leeu en die handgranaat
Adele was nog altyd versot op kuns. Dit was haar díng. Maar sedert die begin van die jaar kry sy skielik vrot punte. Dalk hou die nuwe kunsjuffrou nie van haar nie. Hoekom sukkel sy so met haar selfportret vir die volgende klasprojek? Is dit omdat sy haar bos rooi hare en kurwes so verwens?
Die afgelope tyd voel dit buitendien of ’n groot hand haar wêreld gevat en geskud het. Soos daai ou bordspeletjies wat hulle kleintyd saamgevat het op vakansies. Iemand stamp per ongeluk net liggies aan die Slangetjies-en-Leertjies en al die knope en dobbelsteentjies is deurmekaar, en niemand het meer ’n cooking clue of hulle naby die einde of die begin is nie.
En dit alles begin die middag toe sy van die skool af stap en ’n leeu in hulle tuin ontdek …
Annelie Ferreira het al twee maal die Sanlamprys vir Jeuglektuur gewen. Sy skroom nie om moeilike onderwerpe aan te raak nie. Hierdie nuwe jeugverhaal uit haar pen is ’n holderstebolder wipwarit vol humor, romanse, aksie en avontuur.
Dans is Byron Carelse se hele lewe. Dit is sy energie, sy passie, sy geluk … sy vonk. Wanneer die ritme sy lyf beetkry, vergeet hy van die probleme wat by die huis op hom wag.
Sy beste vriendin, Tasha, sê altyd hy moenie toelaat dat ander mense sy vonk steel nie. Maar sy weet nie van die dinge wat by sy huis gebeur nie. En dalk is dit beter so. Wat sal sy van hom dink?
Op ’n dag sien iemand Byron se talent raak. Hy kry saam met ’n groepie ander township-kinders die kans om deel te wees van ’n glansryke vertoning by die kunstefees. Die kans om groot drome te droom … groter as die township waar hy bly. Maar wat doen jy as die lewe jou drome probeer steel?
Hierdie splinternuwe jeugroman uit die pen van Fanie Viljoen is in eenvoudige, maklik verstaanbare taal geskryf – perfek vir trae lesers of lesers wie se tweede of derde taal Afrikaans is.
Waar sal jy vlieënde paddas kry?
Watter soort bok het tande soos Dracula?
Watter diertjie kan kilometers onder die see en selfs in die buitenste ruimte oorleef?
Waar sal jy ’n verkleurmannetjie kry wat so groot soos ’n kat is?
Ontdek van die vreemdste diere op ons planeet met hierdie boek propvol prettige feite en aktiwiteite! Met 48 bladsye vol prettige feite, volkleurfoto’s en hope aktiwiteite, speletjies en kopkrappers waarmee jy die wonderwêreld van vreemde diere kan verken, is hierdie boek gewaarborg om jong feitevrate se tone te laat omkrul van lekkerkry!
Maak van naderby kennis met vampiervlermuise, ietermago’s en tapirs – en verstom jou aan van die eienaardigste diere wat jy ooit gesien het! Die temas en aktiwiteite maak hierdie reeks boeke die perfekte hulpbron vir skoolprojekte en sal sorg vir ure se prettige vermaak by die huis.
Lana en Rakker 3: Speeltyd vir Rakker
Die skool se sportdag is om die draai en Lana is bekommerd sy gaan heel laaste in elke enkele item kom. Maar dan kry sy ’n briljante idee: Sy kan saam met Rakker begin oefen om lekker fiks te word!
Lana en Rakker 4: Die pajamapartytjie
Dit is amper Lana se verjaardag, en sy beplan ’n pajamapartytjie. Maar dan erken Lana se nuwe maat, Lisa, dat sy bang is vir honde. En in Lana-hulle se huis is daar geen wegkomkans van die spelerige Rakker nie.
Die rooikop, die leeu en die handgranaat deur Annelie Ferreira
Dromers deur Fanie Viljoen
Hoezit 12: Die wonderwêreld van vreemde diere deur Jaco Jacobs, Fanie Viljoen
Lana en Rakker 3: Speeltyd vir Rakker deur Holly Webb
Lana en Rakker 4: Die Pajamapartytjie deur Holly Webb
Cats: Afrikaans, Children, South Africa, Youth
Tags: Afrikaans, Annelie Ferreira, Children, die leeu en die handgranaat, Die Pajamapartytjie, Die rooikop, Dromers, Fanie Viljoen, Hoezit 12: Die wonderwêreld van vreemde diere, Holly Webb, Jaco Jacobs, Lana en Rakker 3, Lana en Rakker 4, LAPA Uitgewers, South Africa, Speeltyd vir Rakker, Youth
« Filmverwerking van Jaco Jacobs-roman begin binnekort speel
Elsa Winckler se volgende omnibus is hier »